IZVEDBENA UREDBA KOMISIJE (EU) 2022/740

z dne 13. maja 2022

o neodobritvi aktivne snovi 1,3-dikloropropen v skladu z Uredbo (ES) št. 1107/2009 Evropskega parlamenta in Sveta o dajanju fitofarmacevtskih sredstev v promet

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (1) ter zlasti člena 13(2) Uredbe,

ob upoštevanju naslednjega:

(1) Družbi Dow AgroSciences in Kanesho Soil Treatment SPRL/BVBA sta v skladu s členom 7(1) Uredbe (ES) št. 1107/2009 Španiji (v nadaljnjem besedilu: država članica poročevalka) 2. marca 2015 predložili zahtevek za odobritev aktivne snovi 1,3-dikloropropen.

(2) Država članica poročevalka je v skladu s členom 9(3) Uredbe (ES) št. 1107/2009 7. julija 2015 obvestila vlagatelja, druge države članice, Komisijo in Evropsko agencijo za varnost hrane (v nadaljnjem besedilu: Agencija) o dopustnosti zahtevka.

(3) Učinki navedene aktivne snovi na zdravje ljudi in živali ter na okolje so bili ocenjeni v skladu s členom 11(2) in (3) Uredbe (ES) št. 1107/2009 za uporabo, ki sta jo predlagala vlagatelja. Država članica poročevalka je 17. marca 2017 Komisiji in Agenciji predložila osnutek poročila o oceni.

(4) Agencija je v skladu s členom 12(1) Uredbe (ES) št. 1107/2009 osnutek poročila o oceni, ki ga je prejela od države članice poročevalke, posredovala vlagateljema in drugim državam članicam ter organizirala javno posvetovanje o njem.

(5) V skladu s členom 12(3) Uredbe (ES) št. 1107/2009 je zahtevala, da vlagatelja predložita dodatne informacije državam članicam, Komisiji in Agenciji.

(6) Država članica poročevalka je Agenciji predložila oceno dodatnih informacij v obliki posodobljenega osnutka poročila o oceni.

(7) Osnutek poročila o oceni so pregledale države članice in Agencija. Agencija je 8. oktobra 2018 Komisiji predložila sklep (2) o oceni tveganja za aktivno snov 1,3-dikloropropen.

(8) Agencija je v svojem sklepu navedla, da na podlagi razpoložljivih informacij v dokumentaciji ni mogla dokončati ocene tveganja za potrošnike, izvajalce, delavce, druge navzoče in prebivalce ter je opredelila možne pomisleke glede podzemne vode, neciljnih členonožcev (vključno s čebelami), ptic in sesalcev ter talnih organizmov za vse reprezentativne uporabe.

(9) Komisija je vlagatelja pozvala, da predložita pripombe k sklepu Agencije in v skladu s členom 13(1) Uredbe (ES) št. 1107/2009 tudi pripombe na osnutek poročila o pregledu. Vlagatelja sta predložila pripombe, ki so bile natančno pregledane.

(10) Komisija je 22. oktobra 2021 Stalnemu odboru za rastline, živali, hrano in krmo predložila poročilo o pregledu in osnutek te uredbe o neodobritvi aktivne snovi 1,3-dikloropropen. Komisija je pripomnila, da je treba pomisleke, ki jih je opredelila Agencija, upoštevati, in zato ni mogoče skleniti, da so merila za odobritev izpolnjena.

(11) Vlagatelja sta z dopisom z dne 19. januarja 2022 umaknila zahtevek za odobritev 1,3-dikloropropena. Zato se 1,3-dikloropropen ne bi smel odobriti.

(12) Ta uredba ne vpliva na predložitev ponovnega zahtevka za odobritev 1,3-dikloropropena v skladu s členom 7 Uredbe (ES) št. 1107/2009.

(13) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Neodobritev aktivne snovi Aktivna snov 1,3-dikloropropen se ne odobri.

Člen 2 Začetek veljavnosti Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 13. maja 2022 Za Komisijo predsednica Ursula VON DER LEYEN

(1) UL L 309, 24.11.2009, str. 1.

(2) EFSA Journal 2018;16(11):5464, Conclusion on the peer review of the pesticide risk assessment of the active substance (EZ)-1,3-Dichloropropene (Sklep o strokovnem pregledu ocene tveganja pesticidov z aktivno snovjo (EZ)-1,3-dikloropropen). doi:10.2903/j.efsa.2018.5464.